Mirjana Kendrišić

Opšta bolnica Sremska Mitrovica

Stari šor 65

22000 Sremska Mitrovica

22.12.2022

- Udruženje anesteziologa i intenzivista Srbije (UAIS)

- Izborna komisija za članove predsedništva

Poštovane kolege i dragi prijatelji,

Ponovo se prijavljujem na konkurs za izbor članova Upravnog odbora Udruženja anesteziologa i intenzivista Srbije, čiji sam član bila u prethodnom sazivu. Šta se promenilo u srpskoj anesteziji za protekle četiri godine? Anesteziolozi su ponovo pokazali da je njihova pozicija u zdravstvenim ustanovama neophodna u svim oblastima urgentne medicine, hirurgije i intenzivnog lečenja, pa je tako i tokom pandemije COVID-19 dokazano da se lečenje najtežih kritično obolelih pacijenata ne može organizovati bez anesteziologa. Članovi predsedništva iz prethodnog saziva su uspeli da saznanje o značaju naše struke podignu na viši nivo - nismo više prepoznati samo među kolegama, nego i među građanima kao važna karika u lečenju.

Pred nama i su dalje stari izazovi… Kao anesteziolog koji se od prvog dana karijere bavi regionalnom i akušerskom anestezijom, njihovom primenom, unapređenjem, edukacijom i marketingom, svesna sam da samo preko udruženja kao što je UAIS, možemo na kvalitetan način sprovesti edukaciju kolega, pacijenata, pa i javnosti o značaju i bezbednosti regionalnih tehnika u anesteziji i terapiji akutnog i hroničnog bola.

Udruženje anesteziologa i intenzivista Srbije pruža mogućnost komunikacije među anesteziolozima, pomaže dragocenim savetima eksperata pri lečenju najtežih pacijenata i koordiniše zajedničke planove anesteziologa kad je u pitanju edukacija i uvođenje novih metoda.

I dalje iskreno verujem da UAIS ima budućnost, jer prati moderan način organizovanja koji je internacionalno prepoznat i da će moje iskustvo biti od pomoći budućem predsedniku. Podržavam kandidaturu prof. Radmila Jankovića i smatram da on ima kvalitete koji su nam potebni - znanje, autoritet i hrabrost da se suoči sa novim izazovima.

Mirjana Kendrišić

mkendrisic@yahoo.co.uk